**Komentar na Nacrt CEFTA odluke o olakšavanju trgovine i uslugama koje pružaju turističke agencije i turoperatori**

**Sarajevo, Swissotel 17. 3.2023.**

Poštovani,

Pred Bosnom i Hercegovinom je zadatak ispunjavanja 14 uvjeta prije početka pregovora o članstvu u EU, koji opet imaju 35 koraka ili poglavlja. Jedno od pregovaračkih poglavlja je – Slobodno pružanje usluga.

Bosna i Hercegovina je pristupila Centralnoevropskom sporazumu o slobodnoj trgovini CEFTA 2006. u Bukureštu. Uz našu zemlju potpisnice sporazuma su bile Albanija, Hrvatska, Srbija, Crna Gora, Sjeverna Makedonija, Moldavija i Misija privremene uprave UN na Kosovu, u skladu sa Rezolucijom 1244 Vijeća sigurnosti UN. Ulaskom u članstvo EU Hrvatska se povukla iz CEFTA-e.

Na 14 sastanku Zajedničkog odbora ministara zemalja CEFTA u Sarajevu 16. decembra 2020. godine, dogovoreno je da u sektoru usluga turizam bude prvi sektor djelimične liberalizacije, uključujući i uvođenje uzajamnog priznavanja licenci na osnovu pravila i prakse EU. Naši komentari na Nacrt CEFTA odluke su zanemareni, da bi krajem oktobra prošle godine od nas zatraženo Mišljenje o svrsishodnosti eventualnog potpisivanja Odluke Zajedničke komisije Centralnoevropskog sporazuma zemalja tzv. zapadnog Balkana o olakšavanju trgovine uslugama koje pružaju turističke agencije i turoperatori.

Navedenim nacrtom Odluke su sve nabrojane zemlje koje su pristupile CEFTA-i stavljene u jedan koš iako Moldavija ne licencira svoje egencije i turoperatore, Kosovo zbog poznatih restrikcija koje trpi blokadom R Srbije objektivno ne može ravnopravno participirati u zamišljenoj zoni slobode pružanja usluga, a uloga MVTEO BiH u složenoj strukturi nadležnosti u sektoru turizma je minorna. Po Indeksu konkurentnosti u turizmu (TTCI), BiH je na dnu svjetske liste zemalja.

Tako se predlaže liberalizacija po kvalifikaciji proizvoda i turističkih usluga:

A.1. Usluge smještaja za posjetioce u svim tipovima smještaja i kuća za odmor;

2. Usluge i industrija posluživanja hrane i pića;

3. Usluge željezničkog prometa putnika;

4. Usluge drumskog prevoza putnika;

5. Usluge vodenog prevoza putnika;

6. Usluge vazdušnog prevoza putnika;

7. Usluge iznajmljivanja transportne opreme;

8. Turističke agencije i ostale usluge rezervacija;

9. Kulturne usluge – industrija kulture i usluga;

10. Sportsko-rekreativne usluge i industrija;

11. Turistički proizvodi specifični za zemlju kao karakteristične robe;

12. Turistički karakteristične industrije i usluge specifične za zamlju;

A.2. Proizvodi povezani sa turizmom;

B. Proizvodi koji nisu za potrošnju;

B.1. Dragocijenosti;

B.2. Ostali nepotrošački proizvodi;

B.2.a. Turistički bruto fiksni kapital;

B2.b. Turistička kolektivna potrošnja;

B.2.c. Ostali proizvodi koji nisu za potošnju...

Ponuđeni prijedlog Nacrta CEFTA odluke nije rezultat komparativne analize EU prakse u oblasti turističkog posredovanja, zanemario je sustavni pristup regionalnoj integraciji, a nije u saglasnosti sa evropskom praksom, odnosno *acquis communautaire* o kojoj se ne može pregovarati. EU standardi kako smo već naglasili u Mišljenju od 31.10.2022. godine, daju slobodu zemljama i regionima da odluče o nivou, mjeri i glavnim dijelovima njihovog pravnog okvira i to:

* O pravcima razvoja njihovih turističkih industrija i profilima posjetilaca na njihovom području;
* Relevantnim pravilima i regulacijama, uključujući zdravlje i sigurnost;
* Zahtijevima za takse i poreze;
* Marketing i načinima vođenja biznisa u turizmu.

Očigledno je da ponuđeni Nacrt odluke nije krenuo putem EU prakse i oblikovanja naših nacionalnih turističkih tržišta za evropsko tržište. Evropska komisija je svojevremeno (2008.) uložila značajna sredstva za procjenu potreba u sektoru turizma čiji rezultat je bio izvještaj koji je pružio strateške smjernice i preporuke.

Za sva eventualna buduća učešća Bosne i Hercegovine u dodatnim regionalnim inicijativama moraju se napraviti detaljne, sveobuhvatne i stučne procjene nadležnih državnih institucija o potpunoj usklađenosti takvih inicijativa sa strateškim ciljevima Bosne i Hercegovine kao i dodatnoj vrijednosti za našu zemlju. U suprotnom integracija može lako prerasti u dominaciju.

Za izradu budućih komparativnih analiza u pripremi nacionalnih verzija *acquis communautaire* predlažemo područje Jadransko-Jonske EU makroregije koja se sastoji iz 5 država članica EU i 5 država izvan EU koje su uparene u pet parova i to:

* **Grčka** i Crna Gora za “plavi razvoj”;
* **Italija** i Srbija za povezivanje regije (prometne i energetske mreže);
* **Slovenija** i Bosna i Hercegovina za “kvalitetu okoliša”;
* **Hrvatska** i Albanija za “održivi turizam”;
* **San Marino** i Sjeverna Makedonija (za sada uspostavljena direktna zračna linija Skoplje – San Marino).

**Napomena**: Moldavija je članica Dunavskog EU regiona uz BiH, CG i Srbiju, što nije smetnja navedenim aktivnostima*.* Osim tzv. Berlinskog procesa kojem su pristupile sve zemlje zapadnog Balkana i Centralnoevropskog sporazuma o slobodnoj trgovini – CEFTA 2006., kroz koji su prošle sve zemlje istočne Evrope, svaka izrada analize pristupanja Bosne i Hercegovine bilo kakvoj novoj regionalnoj inicijativi traži sustavni pristup. To nužno podrazumijeva objektivno i činjenično razmatranje geneze, pravnog okvira, infrastrukture, budžeta, sistema donošenja odluka, sadržaj, ciljeve, kapacitete za analizu i prikupljanje informacija koje će biti osnovom za utemeljeno donošenje odluka. Potrebno je imenovati pregovarački tim na nivou Bosne i Hercegovine i široki krug eksperata za svaku od pregovaračkih oblasti. Novi Zakon o turizmu mora biti baziran na Nacionalnoj strategiji turizma.

U okviru Jadransko-Jonske makroregije prisutni su i međusektorski vidovi, kao što su izgradnja kapaciteta, istraživanje, inovacije, mali i srednji poduzetnici, ublažavanje klimatskih promjena i prilagodba na njih te upravljanje rizicima katastrofa. Velika prednost zemalja zapadnog Balkana je iskustvo Slovenije i Hrvatske u pregovorima za članstvo u EU zbog postojanja priručnika i studija za svako od pregovaračkih poglavlja

Svi kapaciteti i stručna mišljenja komorskih i strukovnih udruženja u turizmu Bosne i Hercegovine stoje vam takođe na raspolaganju za dodatna objašnjenja i eventualnu pripremu naše nacionalne verzije. Uvjereni smo u važnost povezivanja državnih organa sa stručnjacima i ekspertima iz raznih oblasti, a u ovom slučaju iz oblasti turizma.

**Zaključak**: Neusklađena koordinacija, kooperacija i međusobno sporazumijevanje između višestrukih slojeva administracije i zakonodavstva u zemlji i nepostojanja pojačane koordinacije na nivou države, kao i zbog jasnog nedostatka vizije razvoja turizma su prepreke liberalizaciji usluga u turizmu u regionu. Bogati turistički resursi kao i turistički proizvod Bosne I Hercegovine je zacijelo poželjan plijen, a zbog trenutne teške ekonomske situacije, ovaj sektor usluga u turizmu se pokazuje kao lak plijen.

Turizam je sustav ili sistem, a zbog zanemarivanja sustavnog pristupa i neuvažavanja EU prakse ponuđeni Nacrt CEFTA odluke smatramo - neprihvatljivim.

Zoran Bibanović, predsjednik

Prilozi:

* Mišljenje UTA BiH o Nacrtu CEFTA odluke od 31. 10. 2022. godine;
* Dopis Grčke ambasade od 11. 02. 2019. godine, o obavezi angažiranja domaćih agencija iz trećih zemalja.